3 in hof oor dwelms van R6 miljoenArgieffoto: Pixabay.com Drie verdagtes tussen 41 en 53 jaar oud wat in hegtenis geneem is vir die besit van miljoene rande se heroïen, het Donderdag vlugtig in die Randburgse streekhof verskyn. Brig. Hangwani Mulaudzi, woordvoerder van die Valke, het gesê daar is ná ŉ uitgebreide ondersoek vandeesweek beslag gelê op 29 kg heroïen ter waarde van nagenoeg R6 miljoen. Die ondersoek wat etlike maande geduur het, het in 2017 begin en was daarop gemik om dwelmhandelaars in Gauteng vas te trek. Die Valke het Dinsdag ŉ lokval vir een van die verdagtes gestel waartydens ŉ dwelmtransaksie glo sou plaasvind. Die verdagte het die dwelms verskaf en hy en sy bestuurder is onmiddellik in hegtenis geneem. Verdere ondersoek het gelei tot die inhegtenisneming van ŉ derde verdagte wat glo deurlopend in kontak met die ander twee verdagtes was. Lt.genl. Godfrey Lebeya, die nasionale hoof van die Valke, het die samewerking tussen die wetstoepassingsowerhede geloof. “Ons prioritiseer die hantering van groot dwelmhandelaars en ons is baie opgewonde oor hierdie uitmuntende sukses,” het Lebeya gesê. Die verdagtes, wie se name weens die sensitiwiteit van die ondersoek nie bekend gemaak mag word nie, bly in polisieaanhouding tot hul volgende verskyning op 28 Junie.